Գրականությանը շատ թե քիչ ծանոթ պատգամավորների մի խումբ, տեղեկանալով, որ միջազգային ինչ-որ կազմակերպություն աշխարհի ամենալուսատու աստղերից մեկը կոչել է Հովհաննես Շիրազի անունով, խիստ վրդովված՝ հարց էր հարուցել արտասահմանյան այդ կազմակերպության առաջ, որ նա իրավունք չունի իրենց հանրապետությունից երևացող աստղերն անվանակոչել ու սեփականությունը դարձնել նախկին կարգերի օրոք ապրած ու հասակ առած մարդկանց անուններով, մանավանդ եթե նրանք այսօր ողջ չեն և չեն կարող իրենց աստղին տիրություն անել: Այդ նույն պատգամավորներն առաջարկել էին լուսնի լույսից օգտվողներից տուրք գանձել: Որոշումն ընդունելուց հետո, այն օրերին, երբ լուսինը առավելագույնս էր լուսավորում հանրապետությունը, մարդիկ պարտավոր էին արևը չմարած անկողին մտնել: